Document ID: 32008D0483

ODLOČBA KOMISIJE
z dne 18. junija 2008
o določitvi finančnega prispevka Skupnosti za izdatke v okviru izrednih ukrepov za boj proti klasični prašičji kugi v Nemčiji leta 2006
(notificirano pod dokumentarno številko C(2008) 2722)
(Besedilo v nemškem jeziku je edino verodostojno)
(2008/483/ES)
KOMISIJA EVROPSKIH SKUPNOSTI JE -
op upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1) ter zlasti člena 3(3) in prve alinee člena 3(5) Odločbe,
ob upoštevanju naslednjega:
(1)
Odločba 90/424/EGS določa postopke, ki urejajo finančni prispevek Skupnosti za posebne veterinarske ukrepe, vključno z nujnimi ukrepi. Z namenom pomagati pri izkoreninjenju klasične prašičje kuge v najkrajšem možnem času, mora Skupnost finančno prispevati k upravičenim izdatkom države članice. Prva alinea člena 3(5) navedene odločbe določa pravila o deležu, ki se uporablja za stroške držav članic.
(2)
Uredba Komisije (ES) št. 349/2005 (2) določa pravila v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS. Člen 3 navedene uredbe določa pravila o izdatkih, upravičenih do finančne podpore Skupnosti.
(3)
Z Odločbo Komisije 2006/777/ES z dne 14. novembra 2006 o finančnem prispevku Skupnosti za izkoreninjenje klasične prašičje kuge v Nemčiji leta 2006 (3) je bil dodeljen finančni znesek Skupnosti za izdatke Nemčije v okviru izrednih ukrepov za boj proti klasični prašičji kugi, izvedenih leta 2006. V skladu z navedeno odločbo je bil odobren prvi obrok v višini 5 000 000 EUR.
(4)
Nemčija je 6. decembra 2006 predložila uradni zahtevek za povračilo iz členov 7(1) in 7(2) Uredbe (ES) št. 349/2005.
(5)
Komisija je od 23. do 27. aprila 2007 izvedla pregled na kraju samem, kot je določeno v členu 10 Uredbe (ES) št. 349/2005. Pripombe Komisije, metoda izračuna upravičenih izdatkov in končne ugotovitve so bili Nemčiji sporočeni v dopisu z dne 6. februarja 2008.
(6)
Plačilo finančnega prispevka Skupnosti se izvede pod pogojem, da so se načrtovani ukrepi dejansko že izvedli in da pristojni organi zagotovijo vse potrebne informacije v določenih rokih.
(7)
Nemški organi so v celoti izpolnili tehnične in upravne obveznosti iz člena 3(2) Odločbe 90/424/EGS in člena 7 Uredbe Komisije (ES) št. 349/2005.
(8)
Glede na navedeno je treba določiti skupni znesek finančnega prispevka Skupnosti za upravičene izdatke v zvezi z ukrepi za izkoreninjenje klasične prašičje kuge v Nemčiji za leto 2006.
(9)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Finančni prispevek Skupnosti za Nemčijo
Skupni finančni prispevek Skupnosti za izdatke v zvezi z izkoreninjenjem klasične prašičje kuge v Nemčiji za leto 2006 se določi na 8 315 827,65 EUR.
Člen 2
Način plačila
Preostali znesek finančnega prispevka Skupnosti se določi v višini 3 315 827,65 EUR.
Člen 3
Naslovnik
Ta odločba je naslovljena na Zvezno republiko Nemčijo.
V Bruslju, 18. junija 2008

Labels: 0
18
15
6